次韻集津兄會羣從王敦素宿王立之園明日西征馬上寄示諸人
作者：晁沖之
朝代：宋

paragraphs: 秋高訪幽居，風急桑未落。
天寒雞犬静，地僻門巷闊。
主人避世賢，自說久棲泊。
呼兒出罇罍，梨栗亦不惡。
賓客四五人，談笑動林薄。
夜闌慘無懽，離憂倏中作。
伯也天下士，千金輕一諾。
揮斥楊墨徒，正是鄒魯學。
如何但銀魚，生事了無託。
惜哉桃李姿，見笑葵與藿。
雞鳴驅車行，令人意參錯。